**ΣΥΛΛΟΓΟΣ ΕΚΠΑΙΔΕΥΤΙΚΩΝ Π. Ε. Μαρούσι**  4 – 2 – 2025

**ΑΜΑΡΟΥΣΙΟΥ Αρ. Πρ.:** 43

**Ταχ. Δ/νση:** Μαραθωνοδρόμου 54

**Τ. Κ.** 15124 Μαρούσι

**Τηλ.:** 2108020697 **Fax:**2108020697

**Πληροφ.: Δ. Πολυχρονιάδης 6945394406**

**Email:syll2grafeio@gmail.com**

**Δικτυακός τόπος: http//:** [**www.syllogosekpaideutikonpeamarousiou.gr**](http://www.syllogosekpaideutikonpeamarousiou.gr)

**ΠΡΟΣ : ΟΔΠΤΕ, Πρυτανεία ΕΚΠΑ**

**Κοινοποίηση: Τα μέλη του Συλλόγου μας, ΔΟΕ, Συλλόγους Εκπ/κών Π. Ε. της χώρας**

**Ψήφισμα ενάντια στην απόλυση του Δ. Αντωνίου**

Ο Σύλλογος Εκπ/κών Π. Ε. Αμαρουσίου στέκεται αλληλέγγυος και απαιτεί την επαναπρόσληψη του μέλους του Κεντρικού Συμβουλίου της ΟΔΠΤΕ και Γενικού Γραμματέα του Συλλόγου Διοικητικού Προσωπικού Παν/μίου Αθηνών Δημήτρη Αντωνίου, εργαζόμενου συμβασιούχου επί 19 χρόνια στο ΕΚΠΑ.

Το “έγκλημα” του συναδέλφου μας ήταν ότι, στο πλαίσιο των κινητοποιήσεων ενάντια στο νόμο για τα ιδιωτικά πανεπιστήμια, στήριξε την απόφαση της Γενικής Συνέλευσης του Σωματείου να προχωρήσει, από κοινού με τους συλλόγους ΕΤΕΠ, ΕΔΙΠ, ΣΕΡΕΤΕ και φοιτητικούς συλλόγους, στο συμβολικό αποκλεισμό του κτηρίου στο οποίο στεγάζεται το Κ.ΛΕΙ.ΔΙ. (Κέντρο Λειτουργείας και Διαχείρισης Δικτύου).

Η Διοίκηση του ΕΚΠΑ τον Φλεβάρη του 2024 είχε προχωρήσει σε ΕΔΕ, καλώντας τα μέλη του ΔΣ του σωματείου, δύο μέλη του Κ.Σ. της ΟΔΠΤΕ, καθώς και το προεδρείο της ΓΣ που αποφάσισε τη συγκεκριμένη κινητοποίηση. Η ΕΔΕ δεν απέδωσε τίποτα μεμπτό σε κανέναν από τους εμπλεκόμενους, προφανώς ούτε και στον Δ. Αντωνίου.

Μετά από συνεχόμενες κινητοποιήσεις, ο συνάδελφος επέστρεψε στη δουλειά τον Μάιο. Δύο μήνες όμως μετά, και αφού είχε εκλεγεί Γενικός Γραμματέας, η Διοίκηση του πανεπιστημίου τον απέλυσε και πάλι. Όταν η υπόθεση πήγε στην Επιθεώρηση Εργασίας, έγινε σαφής σύσταση για επαναπρόσληψη του εργαζόμενου επ' ωφελεία και των δύο μερών, την οποία η Διοίκηση του ΕΚΠΑ αγνόησε και συνεχίζει να αγνοεί επιδεικτικά.

Είναι πρωτοφανές να χρεώνεται μια συλλογική απόφαση Γενικής Συνέλευσης σε συγκεκριμένα πρόσωπα που έχουν την ευθύνη ως συνδικαλιστικά στελέχη να υλοποιήσουν τη συλλογική απόφαση των μελών του σωματείου που εκπροσωπούν.

Πρόκειται για εκδικητική απόλυση με στόχο τον εκφοβισμό των αγωνιζόμενων ενάντια στην αντιεκπαιδευτική και αντιλαϊκή πολιτική εργαζόμενων και φοιτητών.

Κυβέρνηση και Πρυτανικές αρχές βρίσκονται σε κοινή γραμμή τρομοκράτησης των αγωνιστών με τα ΜΑΤ, τους εισαγγελείς και τον αυταρχισμό, φτάνοντας μέχρι και την ποινικοποίηση της συνδικαλιστικής δράσης με διώξεις, ακόμα και, στη συγκεκριμένη περίπτωση, με την ΑΠΟΛΥΣΗ εργαζόμενου που ασκεί, ως οφείλει, τα συνδικαλιστικά του καθήκοντα.

Η απόλυση, οι διώξεις και η τρομοκρατία ΔΕ ΘΑ ΠΕΡΑΣΟΥΝ ούτε στους χώρους δουλειάς ούτε σε οποιονδήποτε χώρο συλλογικής δράσης.

Να σταματήσει τώρα κάθε δίωξη και να παρθεί πίσω τώρα η απόλυση του συναδέλφου.

Να σταματήσει άμεσα η δίωξη του Π. Βαϊνά.

Στηρίζουμε τις κινητοποιήσεις και τη συγκέντρωση στο Πρωτοδικείο Αθηνών (Δέγλερη 2, Αίθουσα 1) στις 17/2, όπου εκδικάζεται η αγωγή του εκδικητικά απολυμένου συναδέλφου μας.

**Η αλληλεγγύη είναι το όπλο μας.**

